Դադաշ Դադաշբեյլի

**Դադաշ Նուրուլլա օղլի Դադաշբեյլի** (,  ), ադրբեջանցի ծանրորդ։ 2024 թվականի աշխարհի առաջնության արծաթե մեդալակիր, 2023 թվականի աշխարհի առաջնության բրոնզե մեդալակիր, 2024 թվականի Եվրոպայի չեմպիոն, 2021 թվականի Եվրոպայի առաջնության բրոնզե մեդալակիր, 2015 թվականի Եվրոպայի պատանիների չեմպիոն, ԱՊՀ II խաղերի չեմպիոն:

## Վաղ կարիերա
Ծնվել է 1996 թվականի հուլիսի 15-ին Գոբուստանի շրջանում։ 2018 թվականին ավարտել է Ադրբեջանի Ֆիզիկական կուլտուրայի և սպորտի պետական ակադեմիան։ Նրա առաջին անձնական մարզիչը եղել է Շամսի Սաֆարլին։

Առաջին անգամ մրցումների է մասնակցել 2007 թվականին, եղել է պատանիների ծանրամարտի Ադրբեջանի հանրապետական առաջնությանը։ 2009 թվականի Ադրբեջանի ծանրամարտի պատանիների առաջնության հաղթողն է։

2012 թվականի Ադրբեջանի ծանրամարտի պատանիների առաջնությունում նվաճել է արծաթե մեդալ և հրավիրվել Ադրբեջանի հավաքական։

2012 թվականին Դադաշբեյլին Եվրոպայի երիտասարդական առաջնությունում զբաղեցրել է 9-րդ հորիզոնականը, իսկ աշխարհի երիտասարդական առաջնությունում՝ 13-րդ հորիզոնականը (երկուսն էլ՝ մինչև 85 կգ քաշային կարգում)։

2013 թվականին երիտասարդների աշխարհի առաջնությունում Դադաշ Դադաշբեյլին մինչև 94 կգ քաշային կարգում զբաղեցրել է 4-րդ հորիզոնականը։ Նույն թվականին դարձել է մինչև 17 տարեկան ծանրորդների Եվրոպայի առաջնության արծաթե մեդալակիր։

2014 թվականին մասնակցել է իր առաջին աշխարհի առաջնությանը, որը տեղի է ունեցել Ալմաթիում, մրցել է մինչև 94 կգ քաշային կարգում, որտեղ, երկամարտի 365 կգ արդյունքով, գրավել է 13-րդ հորիզոնականը։ Նույն թվականին դարձել է Եվրոպայի պատանեկան առաջնության արծաթե մեդալակիր։

2015 թվականին Դադաշբեյլին մինչև 105 կգ քաշային կարգում երկամարտի 382 կգ արդյունքով դարձել է պատանիների Եվրոպայի առաջնության հաղթող։ Նույն թվականին մասնակցել է Հյուսթոնի աշխարհի առաջնությանը, բայց մրցաշարն ավարտել է առանց արդյունքի։

## Եվրոպայի առաջնություն
2021 թվականին Մոսկվայում կայացած Եվրոպայի առաջնությունում Դադաշ Դադաշբեյլին հանդես է եկել մինչև 102 կգ քաշային կարգում։ Պոկում վարժությունում բարձրացրել է 177 կգ՝ նվաճելով փոքր ոսկե մեդալ։ Հրումում բարձրացրել է 202 կգ գրավելով յոթերորդ հորիզոնականը։ Արդյունքում Դադաշբեյլին երկամարտում ունեցել է 379 կգ արդյունք և նվաճել է մրցաշարի բրոնզե մեդալը։

2024 թվականի փետրվարին Սոֆիայում կայացած Եվրոպայի առաջնությունում նվաճել է երեք ոսկե մեդալ (պոկում, հրում վարժությունում և երկամարտ)։ Պոկում վարժությունում բարձրացրել է 176 կիլոգրամ, հրումում՝ 212 կգ, երկամարտում ունենալով՝ 388 կգ։

## Աշխարհի առաջնություն
2023 թվականին Սաուդյան Արաբիայում ընթացող ծանրամարտի աշխարհի առաջնությունում մինչև 109 կգ քաշային կարգում երկամարտի 403 կգ արդյունքով նվաճել է բրոնզե մեդալ։

2024 թվականի դեկտեմբերին Մանամայում, Աշխարհի առաջնությունում Դադաշը հանդես եկավ մինչև 109 կգ քաշային կարգում, որտեղ կարողացել է արծաթե մեդալ նվաճել 404 կգ երկամարտի արդյունքով (պոկում վարժությունում՝ 183 կգ, հրում վարժությունում նվաճել է փոքր արծաթե մեդալ՝ 221 կգ)։

## Այլ մրցույթներ
2023 թվականի օգոստոսին Մինսկում կայացած ԱՊՀ երկրների II խաղերում նվաճել է ոսկե մեդալ։

2023 թվականի դեկտեմբերին Դոհայում (Կատար) Ծանրամարտի միջազգային ֆեդերացիայի II Գրան պրիում մինչև 109 կգ քաշային կարգի պոկում վարժությունում նվաճել է ոսկե մեդալ՝ բարձրացնելով 176 կիլոգրամ։ Հրումում արժանացել է արծաթե մեդալի՝ ցույց տալով 212 կիլոգրամ արդյունք, երկամարտի արդյունքով դարձել է քաշային կարգի չեմպիոն։

## Ծանոթագրություններ

## Արտաքին հղումներ
* Էջը՝ Ծանրամարտի միջազգային ֆեդերացիայի կայքում****

Կատեգորիա:Ծանրամարտի Եվրոպայի չեմպիոններ
Կատեգորիա:Ադրբեջանցի ծանրամարտիկներ